《次韵和宋职方北城》
宋代·刘敞

菏泽元通济，陶邱已近齐。身纡会稽绶，诏坼武都泥。

求瘼初无术，端居愧择栖。万家严壁垒，五雉耸楼梯。

版筑人同欲，经营事不迷。峻防谁敢慢，隆栋可言低。

兵卫森旂戟，军声叠鼓鼙。论诗讥自郐，肄士取诸暌。

物境晨昏异，宾朋步武跻。远烟春漠漠，残雪昼凄凄。

华发欢同籍，他年恨解携。琼瑰何足报，埽壁为君题。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。